作者:姜夔
標題:摸魚兒
內容:向秋來、漸疏班扇，雨聲時過金井。堂虛已放新涼入，湘竹最宜敧枕。閒記省。又還是、斜河舊約今再整。天風夜冷。自織錦人歸，乘槎客去，此意有誰領。空贏得，今古三星炯炯。銀波相望千頃。柳州老矣猶兒戲，瓜果為伊三請。雲路回。漫說道、年年野鵲曾並影。無人與問。但濁酒相呼，疏簾自卷，微月照清飲。